Az amerikai futball legfontosabb szabályai
Alapok
A játék résztvevői: Az amerikai futballt a pályán lévő két, tizenegy tagú csapat játssza, de a játék sajátosságából adódóan, az edzői stábbal együtt általában 40-70 fő alkot egy csapatot. 
A játék célja: Területet nyerni és ennek révén több pontot szerezni, mint az ellenfél. A pontszerzési lehetőségek lentebb olvashatók.
Játéktér: A hivatalos amerikai futball pályaméret 360 x 160 láb (1 láb = 30,5 cm és 3 láb = 1 yard és 1 yard = 0,941 méter). Magyarországon – Európához hasonlóan – általában normál labdarúgópályákon folyik a mérkőzés, így a pálya hossza megegyezik a labdarúgópálya hosszával (90-120 méter közötti), a szélessége viszont megegyezik az eredeti amerikai focipálya méretével (mert az keskenyebb mint a labdarúgópálya). 5 yardonként egyenes vonalak keresztezik a pályát, ami a labda pontos elhelyezéséhez szükséges. A célterület (EndZone) a játéktér részét képezi és a gólvonal mögött 10 yard mély. 
Játékidő: A mérkőzés 2 félidőből, a félidők 2-2 negyedből állnak. A magyar bajnokságban a negyedek hossza 4*12 perc. (A játékidő mérése leginkább a futóórás és tiszta játékidő keverékeként érthető meg). Az első és második, valamint a harmadik és negyedik negyedek között a csapatok térfelet cserélnek, de a játék onnan folytatódik, ahol az előző negyedben befejeződött. A két félidő között 20-30 perces szünet van.
Az óra megállítása: Ez több esetben lehetséges. 

1. Támadási jog átadása esetén, 

2. ha a labda passzt követően földet ér és 

3. az utolsó negyedben, ha a játékos a játékterületen kívülre viszi a labdát, 

4. valamelyik csapat, vagy bíró időt kér. 

Labda játékba hozatalára rendelkezésre álló idő: A támadó csapatnak 25 másodperce van a támadás indítására azután, ha a bíró játékra késznek nyilvánítja a labdát. Amennyiben a támadó csapat az adott időn belül nem kezdi meg a támadását, büntetést kap (Delay of Game – 5 yard büntetés). 

Játék menete: 
Kickoff – kezdőrúgás: Mindegyik félidő kezdőrúgással indul. A kezdőrúgást a rúgó csapat 35 yardos vonaláról kell elvégezni. A kezdőrúgást (kickoff) követően az elkapó csapat futó embere (kick-returner) az elkapott labdával visszafut ameddig tud (elérhet TD-t is!). Ahol a rúgó csapatnak sikerült megállítania a labdavivőt, attól a ponttól kezdi a támadást az elkapó-csapat.
Kezdőrúgást végez TD és FG után is a pontot elérő csapat.
Játék: A támadó-csapatnak (Offense) maximum 4 kísérletből (Down), minimum 10 yardot előre vinnie a labdát. Ha sikerül legalább 10 yardot előre vinni a labdát, újabb 4 kísérlete van a támadóknak újabb, minimum 10 yard megtételére attól a ponttól, ameddig az előző játékban (Play) sikerült elvinniük a labdát. A támadók a kísérleteket addig folytathatják, amíg 

· be nem viszik a labdát az ellenfél célterületére (TD), 

· nem szereznek mezőnygólt (FG), 

· nem mondanak le a támadás jogáról (Punt), 

· nem veszítik el a labdát (Fumble vagy Interception), 

· nem szerelik őket saját célterületükön (Safety) 

· nem fogy el a 4 kísérletük úgy, hogy nem sikerült a szükséges 10 yard előrehaladást megtenniük. 

Ha az előzőek valamelyike bekövetkezik, akkor az ellenfélhez kerül a labdabirtoklás joga. Fontos megjegyezni, hogy a pályán lévő két csapatból egyidejűleg az egyik mindig támad (Offense) a másik mindig védekezik (Defense) és fordítva. 

Pontszerzési lehetőségek
Touchdown (TD) (6 pont): A touchdown az amerikai futball gólja. Akkor van TD, ha 

· a valamelyik játékos az ellenfél célterületére (EndZone) viszi be a labdát, vagy 

· az irányító a célterületen álló társának dobja a labdát, aki miután birtokba vette a labdát, mindkét lábával érinti a földet a célterületen belül, az elkapott labdával a kezében. 

TD-t elérhet a védekező- és a támadó-csapat is. A védekező-csapat labdaszerzés után közvetlenül, a támadó-csapat pedig egy akciósorozat végén (lehet passz, vagy futás eredménye is) érhet el TD-t. 
Field Goal (FG) – mezőnygól (3 pont): FG-t csak a támadó-csapat szerezhet. FG kísérletre általában akkor kerül sor, ha a támadó-csapat három kísérletből nem tudta megtenni a szükséges 10 yardot és negyedik kísérletre a kapura lövést választja. A FG akkor sikeres, ha a labda az U alakú kapu szárai közt megy be az U keresztléce fölött. A FG kísérlethez a támadók általában a speciális egységet (Special Team) vetik be, ahol pályára lép a Long Snapper (LS), a Holder (H) és a Kicker (K).
Safety (2 pont): Safety-t általában a védekező-csapat ér el akkor, ha az ellenfél labdát birtokló játékosát saját csapatának célterületén tudják szerelni. A safety a támadási jog átadásával is jár is jár.
Extra point (PAT) – extra pont : Extra pont megszerzésére TD elérése után van lehetősége a támadó-csapatnak. A labda minden esetben a védekező-csapat 3 yardos vonaláról indul.
Kétféle lehetőség közül lehet választani:
Rúgás (1 pont): A támadó csapat a mezőnygól (FG) kísérlettel megegyező megoldást választ. Ez az általános választás. 
Two Point Attempt - két pontos kísérlet (2 pont): A támadó csapat futó- vagy passzjátékkal akarja újra átvinni a labdát az ellenfél gólvonalán, azaz gyakorlatilag újra TD-t akar elérni csak 2 pontért. Általában szoros eredmény esetén alkalmazzák, ha ezzel tud kiegyenlíteni, vagy vezetést szerezni a támadó csapat.

Fontosabb kifejezések a játék során
Kickoff – Kezdőrúgás: Kezdőrúgásra kerül sor a két félidő elején, valamint TD vagy FG után. A kezdőrúgást a rúgócsapat 35 yardos vonaláról kell elvégezni.
Kickoff return: Az a játék, amikor a kezdőrúgás során elrúgott labdát az elkapó-csapat megpróbálja a lehető legmesszebb visszavinni. 
Punt – labda elrúgása: Puntra általában akkor kerül rá sor, ha három kísérlet után, nincs esély a First Down-ra vagy a Field Goal-ra, és a támadó-csapat a labda elrúgásával átadja a támadás jogát az ellenfélnek. A játék során a támadó-csapat rúgója a lehető legmesszebb próbálja rúgni a labdát, úgy hogy az lehetőleg ne kerüljön az elkapó-csapat célterületére.
Punt return – punt visszahordás: Az a játék, amikor Punt során elrúgott labdát, az elkapó csapat megpróbálja a lehető legmesszebb visszavinni.
Touchback: Touchback-re csak speciális esetekben kerül sor. Touchbackről beszélünk ha

· kezdőrúgás után, a labda áthaladva az elkapó csapat gólvonalán, úgy esik le a földre, hogy nem ér hozzá senki 

· Punt utána, a labda áthaladva az elkapó csapat gólvonalán, úgy esik le a földre, hogy nem ér hozzá senki 

· ha a védőjátékos a labdát a saját célterültén szerzi meg, és letérdel vele 

Touchback után a Drive a 20 yard-os vonalról indul. 
Play - akció: A Play során tesz kísérletet a támadócsapat arra, hogy előrevigye a labdát és területet nyerjen.
Drive - akciósorozat: A Drive Play-ek sorozata. Egy Drive a támadó-csapat első kísérletétől addig tart, amíg a támadók birtokolják a labdát. Amikor a másik csapat támadhat, új Drive-ról beszélünk.
First Down – első kísérlet: Minden Drive First Down-nal kezdődik. First Down-ról beszélünk, ha a támadócsapatnak sikerült legalább 10 yardot előre haladnia. (Természetesen az előrehaladás lehet több is.) A First Down jelzi, hogy a támadó-csapat újabb 4 kísérletre kap lehetőséget, újabb, minimum 10 yard megtételére. A First Down onnan indul, ahol az előző play-ben a labda játékon kívülre került.
Passing play - passzjáték: Passzjátékról beszélünk, ha az irányító a labda indulási helye mögül, előre dobja a labdát valamelyik elkapásra jogosult játékosnak. Ha az irányító a labdával már átlépte a labda indításának képzeletbeli vonalát, szabályosan már nem passzolhat előre. Minden Play során maximum egy alkalommal lehet előre dobni a labdát.
Rushing play - futójáték: Futójátékról beszélünk, ha az irányító nem előre dobja a labdát, hanem valamelyik futó kezébe adja, és a futójátékos a földön próbál meg területet nyerni. Futójátékról beszélünk akkor is, ha szabályos passz után az elkapó birtokba vette a labdát és futni kezd vele.
Tackle - szerelés: A védő(k) által szabályosan végrehajtott szerelés, a labdát birtokló támadójátékos megállításával. A Tackle során a támadójátékos vagy elhagyja a pályát, vagy a földre kerül. Tackle-t csak a labdát birtokló játékoson lehet végrehajtani.
Sack - bezsákolás: Sack akkor következik be mikor az Irányítót (Quaterback) a védő(k) szabályos tackle-lel a labda indulási pontja mögött szerelik. A Sack a Tackle speciális formája, csak az irányítót lehet sack-kelni.
Block – blokkolás: Blokkolni mind a védő- mind a támadójátékosok blokkolhatnak. A támadócsapat részéről a blokkolás célja, hogy a védők ne érjék el a labdát birtokló játékos(oka)t, a védőcsapat részéről a blokkolás célja, hogy a támadócsapat játékosai ne tudják megvédeni a labdát birtokló játékost.
Fumble – labda elejtése: Fumble akkor történik, ha a labdát birtokló játékos futójáték során elejti a labdát. Alapfeltétel, hogy futójáték legyen és a játékos birtokolja a labdát. Nem beszélünk Fumble-ről, ha passzjáték esetén az elkapó csak megérinti a labdát, de nem tudja birtokba venni azt. A Fumble történhet védői ráhatásra, vagy egyszerű technikai hibából kifolyólag. Az így "szabaddá” váló labdát bármelyik csapat megszerezheti (a labdát elvesztő csapat is) és folytathatja az akciót. 
Interception (INT) - passzlefülelése: INT csak passzjáték esetén lehetséges. INT-ről beszélünk, ha az irányító által előre eldobott labdát valamelyik védőjátékos kapja el. Következmény a támadás jogának felcserélődése, vagy ha a labdát megszerző védő eljut a célterületig TD a védekező-csapat javára. 
Timeout – időkérés: Mindkét csapatnak félidőnként 3-3 időkérésre van módja. Az időkérés alatt a játékidő áll. Az 1. félidőben fel nem használt időkérés nem vihető át a 2. félidőre.

Szabálytalanságok és a büntetések
A pályán lévő bírók bármelyike, ha szabálytalanságot lát, akkor eldobja a sárga zászlót (flag). Az alábbiakban néhány nagyon fontos szabálytalanságot, és az alkalmazott büntetés mértékét ismertetjük. Fontos! A büntetés minden esetben területvesztéssel jár, kivéve, ha a szabálytalanságot elszenvedő csapat lemond a büntetés végrehajtásáról. 
False start: A támadó-csapatból valaki(k) a labda megindulása előtt bemozdul(nak). Büntetés: 5 yard. 
Offside: A védekező-csapatból valaki(k) a labda megindulása előtt bemozdul(nak). Büntetés: 5 yard. 
Offensive holding: Egy Play során a támadó-csapatból valaki(k) visszahúzza a védekező-csapat  játékosát. Büntetés: 10 yard.
Defensive holding: Egy Play során a védekező-csapatból valaki(k) visszahúzza a támadó-csapat olyan játékosát, aki nem birtokolja a labdát. Büntetés 10 yard. 
Offensive Pass Interference: Passzjáték esetén a támadó-csapat elkapó játékosa szabálytalanul akadályozza a védőjátékost a labda megszerzésében, vagy szabálytalanul teremt magának lehetőséget a labda elkapásához (pl.: ellöki a védőjátékost, vagy lefogja a karját). Büntetés: 15 yard.
Defensive Pass Interferenc: Passzjáték esetén a védekező-csapat játékosa szabálytalanul akadályozza a támadójátékost a labda megszerzésében, vagy szabálytalanul teremt magának lehetőséget a labda elkapásához (pl.: ellőki a támadójátékost, vagy lefogja a karját). Büntetés: 15 yard.
Block int he back: Ha valamelyik játékos hátilról löki meg az ellenfél olyan játékosát, aki nem birtokolja a labdát és nem szándékosan fordított hátat. Büntetés: 10 yard.
Running into / Roughing the Passer, Kicker: A passz vagy rúgás utáni szándékos támadása a passzolónak vagy rúgónak. Büntetés: 15 yard. 
Facemask: Az ellenfél arcmaszkjába való kapaszkodás. Büntetés: 15 yard.

Delay of Game: Ha a támadó csapatnak nem sikerül elindítania a támadást a megadott támadó idő alatt. Büntetés: 5 yard.


vissza 
Csapat egységek/posztok

Offense (Támadó csapat) 
A csapat támadó egysége. Akkor vannak a pályán amikor a csapat birtokolja a labdát. Céljuk a pontszerzés

Offensive line (támadó fal) 
A közfelfogással szemben a támadó csapat legfontosabb része. Azt az 5 embert nevezik Offensive line-nak, akik a labda kiindulási vonalán (line of scrimmage) állnak legközelebb a labdához. 5 nagytermetű és súlyú játékos, akiknek a célja futójátékos előtti blokkolás, illetve az irányító megvédése a rátámadó védőktől. A labdát nem lehet nekik passzolni. 

Tackle (T)(OT)
Az 5 fős támadó fal két szélén helyezkednek el. Kettő van belőlük. Elsődleges feladatuk az irányító védelmezése passzjátéknál, valamint az ellenfél védőinek eltolása futójáték esetén. Általában magas és nagy súlyú játékosok játszanak tackle pozícióban. Átlagos méreteik: 188-200 cm, 300-370 font (135-170 kg).:

Számozás: 60-79

Guard (G)(OG)

A két tackle mellett, 1 pozícióval beljebb állnak fel. 2 van egyszerre a pályán. Legfontosabb feladatuk az ellenfél védőinek blokkolása a futásoknál. Természetesen ők is részt vesznek az irányító védelmében a passzjátékoknál. Oldalsó futásoknál sokszor ők azok, akik a falból kilépve a futók előtt törik az utat. Átlagos méreteik: 185-200 cm, 300-360 font (135-160 kg)

Számozás: 50-79 

-Center(C)
A támadó fal középső játékosa. 1 center van a pályán. A kezdővonalon, az ő kezében van a földre érintett labda, amit az előre megbeszélt jelzés alapján indít el (Snap). Ez történhet úgy, hogy a közvetlenül mögötte álló irányító kezébe adja a labdát a két lába között, vagy un. Shotgun” formáció esetén a 3-4 yarddal hátrébb álló irányító kezébe dobja hátra, szintén a két lába között. Miután a labdát az irányítónak adta, a további feladata a blokkolás, attól függően, hogy futó vagy passzjátékról van szó. Ők az Offensive line vezérei. Átlagos méreteik: 185-200 cm, 290-330 font (130-150 kg) 

Számozás: 50-79 
-Quarterback (QB) [irányító]
A játék indítása előtt a center háta mögött helyezkedik el. 1 irányító van mindig a pályán. A sisakba épített adó-vevőjén keresztül kapott utasításokat ő mondja el a támadócsapat többi játékosának, az ő jelzésére indul minden play. Minden játék előtt lehetősége van „átrendezni” a támadó csapat játékosait, illetve az előre megbeszélt játékot is megváltoztathatja (audible). A játék indítása után ő kapja a labdát a centertől, amit az előre megbeszéltek alapján, vagy egy futójátékos kezébe ad (handoff), vagy elpasszol. Előre passzolni csak a kiinduló vonal (line of scrimmage) mögül lehet. Ha nem sikerül passzolnia, akkor lehetősége van saját magának is futni a labdával. Elsődleges feladatai mellett, néhány fajta futójátéknál neki is blokkolnia kell az ellenfél védőit. Átlagos méreteik: 185-198 cm, 200-240 font (90-110 kg) 

Számozás: 1-19 
Running backek (Futójátékosok)
Az irányító mögött felálló játékosokat nevezzük runningbackecknek. Nevükből adódóan legfőbb feladatuk a futás a labdával. 

-Fullback (FB)
Alapfelállásban az irányító mögött, de a futójátékos előtt helyezkedik el vagy azzal egyvonalban. Vannak olyan felállások, amikor nincs a pályán, de maximum 1 tartózkodik a pályán belőle. Fő feladata a running back előtt futva blokkolni, de egyes variációkban ő fut a labdával. Passzolva is kaphatja a labdát. Vannak olyan passzjátékok amikor az irányító megvédésében segít. Általában a sima runningbackeknék nagyobb méretú játékosok játszanak fullbacket. Régebben sokkal többet használták futásra őket, de ma már néhány csapat nem is használ full backet. Átlagos méreteik: 175-185 cm, 220-260 font (100-120 kg) 

Számozás: 20-49
-Runningback (RB) /tailback, halfback/ [futójátékos]
Ha van fullback a pályán akkor, mögötte helyezkedik el. Általában 1 van belőle egyszerre a pályán, de néhány formációnál egyszerre 2. Futójátékoknál általában ő kapja a labdát az irányítótól és megpróbál vele futva yardokat szerezni. Sokszor passzokkal is keresik a pályán, illetve néha csak az irányítót kell védenie. Általában alacsony termetű játékosok, mivel az alacsonyan lévő súlypont miatt jobban váltanak irányt. Vannak nagyobb termetű RB-k, akik testi erejüket kihasználva próbálnak futni, általában középen, illetve gyors, jól mozgó futók, akik ezt az erényüket használják ki a védők átjátszására. Átlagos méreteik: 175-185, 185-230 font (85-105 kg) 

Számozás: 20-49 
-Wide receiver (WR) [szélső elkapó]
Általában a pálya két szélén helyezkednek el. Felállástól függetlenül 0-5 játszik egy-egy playben. Ötnél többen nem lehetnek a pályán. Elsődleges feladatuk, az irányító által dobott labda elkapása. Minden playben, az előre megtervezett útvonalon előre futnak (route), próbálva lerázni magukról a védőket. A labda elkapása után természetesen tovább futhatnak vele. Vannak olyan játékok, amikor még az irányító mögött, kapják meg a labdát handoffal, keresztbe futva a line of scrimamge mögött. Az ún. reverse játékoknál a szélső elkapók gyorsaságát kihasználva próbál meg a támadó csapat yardokat szerezni. Fontos feladatuk, hogy ha nem ők kapják a labdát, akkor blokkolniuk kell, vagy a futójátékos, vagy egy másik wide receiver előtt. Általában gyors, jól forduló, jó kezű játékosok lesznek WR-ek, előny a magasság is. Átlagos méreteik: 180-195 cm, 180-220 font (80-100 kg). 

Számozás: 10-19, 80-89 

-Tight end (TE) 

A támadó fal mellett közvetlenül elhelyezkedő játékosokat hívjuk tight endnek. Felállástól függően 0-3-ig változik a számuk a pályán. Alapfelállásban egy van belőlük. Amelyik oldalán álnak a támadó falnak, azt az oldalt nevezik erős oldalnak (strong side). Értelemszerűen a másik a gyenge oldal (weak side). Futójátéknál a feladatuk a blokkolás a futó előtt, míg passzjátéknál blokkolhatnak is, illetve a passzt is elkaphatják. Vannak különböző TE-k. Van aki csak blokkol, de általában nem kap passzt, illetve van olyan aki kifejezetten az elkapások miatt van a pályán. A blokkoló tight endek általában lassabb, erősebb játékosok, míg az elkapó TE-k, magas, gyorsabb, jó kezű játékosok. Vannak olyan csapatok, akik már nem használnak fullbacket, ezért szinte mindig két tight endes felállásban játsznak. Átlagos méreteik: 185-205 cm, 240-280 font (110-130 kg). 

Számozás: 40-49, 80-89
Defense (Védekező csapat)
Ez a csapatrész felelős az ellenfél támadóalakulatának megállításáért. Több alapfelállása létezik, ezek közül a 4-3 és a 3-4 kerül bemutatásra.

4-3 védelem

Napjaink kétségtelenül legnépszerűbb védőalakzata a kilencvenes években terjedt el igazán széles körben az egyre népszerűbbé váló I formation kivédekezésére. A védelem felállása: négy védő falember, három linebacker, két cornerback, két safety. A védőfal és a linebackerek együtesét front seven-nek szokás nevezni, ami egy kettős funkcióval rendelkező egység: egyrészt a futást kell megállítaniuk, másrészt az irányítóra kell nyomást helyezniük. A cornerbackek és safetyk által létrehozott hátsó védőalakulatot secondary-nek hívják, és elsősorban az elkapók levédekezése a feladatuk. 

-Defensive tackle (DT)
A védőfal két középső embere, a futók kedvének elsőszámú elrontói. Testalkatuk változatos lehet, de jellemző alapkövetelmény a 140kg körüli testsúly. Magasságbeli kritérium nincsen, de persze itt is a "minél nagyobb annál jobb" elv érvényesül. Fő feladatuk a a támadó fal összes résének betömése, azaz a center-guard valamint a guard-tackle közötti futások megakadályozása. Emelett csak másodrangú dolog ha az irányító komfortjának csökkentéséhez is értenek, hiszen arra vannak további játékosok is. 
Számozás: 60-79, 90-99
-Defensive end (DE)
A védekező fal két szélén elhelyezkedő játékosok szeme előtt egyetlen cél lebeg: az irányító minél hamarabb történő földbe döngölése. Ehhez mind erőre, mind sebességre szükségük van, ezért testsúlyuk jellemzően nem túl nagy (120kg körül), magasságuk változatos. Fontos megemlíteni hogy kifejezetten sok ügyesség kell feladatuk ellátásához, hiszen náluk jóval nagyobb embereket kell legyűrniük, hogy az irányítóhoz jussanak. Ezért is fejlesztenek ki olyan trükköket, amik alapvetően a sebességükre építenek (pl. lepörgés a blokkolókról)

Számozás: 50-79, 90-99 

-Outside linebacker (OLB) [szélső linebacker]
A védőcsapat mindenesei: futás és passz ellen egyaránt alkalmazhatók, továbbá az irányító támadásában is jeleskednek. Igazi atléták, magasak (190cm táján), gyorsak, kemények. Az egyik sztár pozíció védelemben, sok egyetemi játékos áhítozik, hogy profiként ezen a poszton játszhasson. Nagy előnye a középső linebacker pozícióval szemben, hogy nem rá hárul a döntéshozatal, "csak" végrehajtja amit az MLB ráoszt. 

Számozás: 50-59, 90-99
-Middle linebacker (MLB) [középső linebacker]
A védőcsapat agya, ő felelős a védelem snap-előtti alakításáért. Amint a támadók elfoglalják helyüket az ő dolga már elkezdődik, rgötön utasításokat oszt védőtársainak. Fizikai adottságai nem kiemelkedőek, viszont fontos, hogy jól átlássa a felállást, reálisan tudja értékelni csapattársainak és az ellenfél játékosaianak képességeit, és ezek alapján tudjon döntést hozni. Másik jellemzője hogy mindig a dolgok sűrűjében van, ösztönös játékos aki oldalvonaltól oldalvonalig képes bejátszani a pályát, amit az is bizonyít, hogy rendre a MLB csinálja a legtöbb tacklet a csapatban. 

Számozás: 50-59, 90-99
-Cornerback (CB)
A pálya két szélén, a receiverekkel szemben elhelyezkedő gyors játékosok. Termetük nem egetrengető, erejük nem mozdít el hegyeket, de rendkívül mozgékonyak, tartani tudják a lépést a szélvész gyors elkapókkal. A egyes kivételes képességű CBket a "shutdown" jelzővel szoktak illetni, ami a kivételes zónázási/emberfogási képességükre utal. Őket általában az ellenfél legjobb elkapóira ráállítják, így kiveszik azokat a támadójátékból, ami a többi védő dolgát teszi egyszerűbbé. Éppen mozgékonyságukból következik, hogy sokszor kick/punt returner "mellékállást" is vállalnak a csapat speciális egységében. Rengeteg CB játszik a ligában, a drafton is rendre slágerposzt ez.

Számozás: 20-49
-Strong Safety (SS)
Az egyik leghátsó védőembere a csapatnak, általában zónázással tölti idejét a pályán. A két safety közül klasszikusan ő az aki a tight end felőli oldalon (strong side, innen származik a strong safety elnevezés) áll. Safety párjához képest valamivel tényleg erősebb, sokszor a védelem második számú vezére a MLB után. Általában nagy ütköző hírében áll, sok szerelést csinál a meccs során, ami az ún. "run support"-nak tudható be (vagyis a front seven munkáját támogatja azzal, hogy a rajtuk átjutni készülő/atjutó futót megállítja). Számozás: 20-49
-Free Safety (FS)
Az utolsó ember. Ha az elkapó rajta túljut akkor általában csak egy légüres tér választja el a célterülettől; éppen ezért hatalmas felelőség nyugszik az NFL szinten amúgy nem túl széles vállán. Gyorsaság, jó kezek, keménység, ösztönösség: ezek mind alapkövetelmények egy elsőosztályú free safetynél. Éppen ezért a csapatok is gondosan megválasztják ki kerülhet erre a posztra, és csak legvégső esetben bízzák újoncokra a kezdés jogát. A játékstílus itt is kétfelé húz: van a "kemény ütköző" típus és a "finomkezű" játékos, az egyik akkorát üt az elkapóra hogy elejti a labdát, a másik inkább még a levegőből üti le.

Számozás: 20-49


3-4 védelem

Az elnevezés a három falember - négy linebacker megoszlásból ered, és bár régre nyúló története van, napjainkban vesztett népszerűségéből, aminek oka 4-3 felállás elterjedése. A ligából elég kevés csapat használja ezt a védelmet, mivel a falemberei nem teremnek minden bokorban, kivételes felépítés kell ezen pozíciókhoz, de erről később. További gyengéje hogy a futás ellen verhető, hacsak nincsenek kivételesen jó linebackerek a keretben. Hatalmas erőssége viszont a passzvédelem irányító ellen irányuló formája. Ugyanis itt a négy LB miatt sokkal változatosabb blitz-sémák alakíthatók ki, többek között a belső linebackerek is többször siettethetik a QBt mint egy 4-3 védelemben. Az alábbi pozíciókban különbözik a már ismertetett 4-3 védelemtől:

-Nose Tackle (NT)

Röviden talán a "sűrű" kifejezés találó ezen a pozíción játszó emberekre. Jellemzően nem túl magas (180-190cm), viszont kifejezetten nehéz (150-160kg) játékosok. Feladatuk nagyon összetett, egyrészt a futások két kedvenc célpontját, a belső két rést felügyelik (a center és a guardok közöttiket); másrészt a screen passszok levédekezésében is fontos szerepük van, rögtön le kell válniuk a blokkolóról amint ezt észlelik és a pálya belső részét le kell zárniuk az elkapó útjából
Számozás: 60-79, 90-99 

-Defensive End (DE)

A pozíció teljesen más testalkatot kíván, mint a 4-3 DE posztja. Míg ott a legfőbb faktor a sebesség, náluk az erő és a méret. Jellemző magasságuk 2 méter körüli, a mérleg pedig 140 kg körüli értéket mutat, ha egy ilyen védő rááll. Feladatuk a guard és a tackle közötti hézag elzárása, valamint az irányítóra helyezett nyomás alapszintjének biztosítása. Jellemzően a védelem legköltségesebb emberei, kivételes alkatuk miatt a draft első köreiben szoktak elkelni. 

Számozás: 50-79, 90-99 

-Outside Linebacker (OLB)

A külső LBk szinte a defensive endek mellett helyezkednek el, ezért ez a pozíció kivételes sebességet követel. Jellemző hogy a 3-4 csapaton belül kettősség van az OLB poszton: az egyik játékos jó zónázásban, emberfogásban valamint további védő feladatok ellátásában; a másik OLB inkább nagy sebességgel támadja az irányítót, a többi védekező feladathoz kevésbé ért. A második csoportba tartozó linebackerek sokszor egyetemen 4-3 DE-t játszanak, és csak profi csapatukban kerülnek LB posztra
Számozás: 50-59, 90-99

Inside Linebacker (ILB)

A belső lienbackerek legfőképpen a futás megállításában és a belső zónák kialakításában játszanak kulcsszerepet, a 3-4 miatt azonban ők több lehetőséget kapnak az irányító siettetésére mint a 4-3 védekezés középső linebackere. Az ILB poszt nem kíván olyan speciális adottságú játékosokat mint mondjuk a védekező fal, de mivel ők a védelem esze, a rutin és a játék ismerete nagy fontossággal bír a játékosok ezen posztra történő kiválasztásakor. 
Számozás: 50-59, 90-99
 



Special team (speciális egység)
A különböző rúgásoknál pályán lévő csapatot nevezzük special teamnek. Van egy vezetőjük, az úgynevezett special teamer játékos, akinek van adóvevő a sisakjában, amin a koordinátortól megkapja az utasításokat. Ő minden special team játéknál a pályán van. A kiemelt posztokon kívül általában a kezdő csapatban nem játszó játékosok játszanak a special teamben.

 

-Kicker (K) /placekicker/ (Rúgó)
A földről történő rúgásokat végzi el. Ilyen a kezdőrúgás (kick-off) illetve a mezőnygól (field goal) kísérlet. A kezdő rúgást a rúgó csapat saját 30 yardos vonaláról végzik el. A labda egy kis műanyag tartón (kick-off tee), helyezkedik el. A kezdőrúgás visszahordásnál természetesen a rúgónak is védekeznie kell. A másik eset, a field goal kísérlet, aminél, a hátra dobott, földre helyezett labdát próbálja meg a kapuba juttatni. Elviekben a földre dobva dropból is van lehetősége erre, de ezt nem szokták használni. Különféle trükkös, vagy félre sikerült játékoknál, futat a labdával, illetve, a line of scrimmage mögül passzolhat is előre. Kistermetű erős lábú játékosok. Számozás: 1-19
-Punter (P)
A kézből történő rúgásokat végzi el. Ilyen akkor fordul elő, ha egy csapat lemond a labdáról. Ilyenkor a kiindulási ponttól minél messzebbre kell rúgnia a line of scrimmagetől közvetlenül a kezébe dobott labdát. A másik eset, amikor a pályán van, az úgynevezett safety kickoff, amikor egy csapat a bekapott safety után, kézből köteles visszarúgni a labdát az ellenfélnek. Ilyenkor a 30 yardos vonalra felállva kézből próbálja jó messzire elrúgni a labdát. Puntoknál és safety kick-offnál a punter is védekezik a visszafutás ellen. Mivel általában nagyobbat rúgnak, mint a placekicker, sokszor a punter végzi el a sima kezdőrúgásokat is. A kickereknél általában nagyobb termetű játékosok,erősebb lábbal, de nem rúgnak annyira pontosan. Szándékosan trükkös, vagy elrontott játékoknál ő is passzolhat előre, vagy futhat a labdával. 

Számozás: 1-19
-Longsnapper (LS)
Puntoknál illetve field goal kísérleteknél van a pályán. Ő az, aki a center helyéről, a kiinduló vonalról hátra dobja a labdát. Mezőnygól kísérletnél 7-8 yardra a holdernek, puntnál, pedig 8-10 yardra a punter kezébe. Miután eldobta a labdát, fel kell tartania a blokkolni igyekvő védőket, illetve a visszafutásnál neki is védekeznie kell. Általában tight endek szoktak longsnappert játszani, mivel a nagy termet kell a blokkoláshoz és a sebesség és erő a visszafutások elleni védekezéshez. 

-Holder (H)
Field goal kísérleteknél van a pályán. A long snapper mögött 7-8 yardnyira térdel a pályán. Az ő jelére indul a játék. A longsnapper hátra dobja neki a labdát, amit a csúcsával lefelé a földre rak, és a másik csúcsán fogja, amíg a rúgó el nem rúgja. Sokszor a csereirányító játszik holdert, hogy egy esetleges cseles játéknál tudjon passzolni. De sokszor a punter végzi ezt a munkát.

-Kick returner (KR)
A kezdőrúgásoknál ő fogadja a labdát. Feladata, hogy minél több yardot szerezzen a visszafutással. A special team többi tagja blokkol előtte. Kistermetű nagyon gyors, és jó irányváltó készséggel rendelkező játékosok. Runningbackek, cornerbackek vagy wide receiverek szoktak kick returnert játszani. -Punt returner (PR)
A puntoknál ő fogadja az elrúgott labdát. Feladata, hogy visszafusson vele, a csapattárai blokkolnak előtte. Ha úgy ítéli meg, hogy túl közel kerültek hozzá a védők, és nem tud visszafutni vele, illetve fél a labda elvesztésétől, akkor elkapás előtt integetve jelzi, hogy nem kíván visszafutni, de cserében nem érhetnek hozzá a védőjátékosok (fair catch). A kick returnerrel megegyező tulajdonságok szükségesek ehhez a poszthoz, így itt is RB-k, CB-k, vagy WR-ek szoktak játszani. 

